Når børnene får svært ved at bevare koncentrationen, så kan små ting at røre og nulre ved være løsningen. Mange børn oplever, at det bliver nemmere at fastholde opmærksomheden og at koncentration og motivation øges. Det giver bedre læring. Der findes et hav af muligheder og det behøver ikke at være dyrt, at anskaffe noget, som børnene kan sidde med, når der skal lyttes ekstra længe.

Det kan være alt fra små, bløde klemmebolde og figurer til nøgleringe, bønnekæder og perlekranse. I nogle klasser har de samlet et lille udvalg, så alle de børn, der synes, at dét at få lov at nulre med noget, er en god støtte.

Det kan være en idé at lede efter ting, der ikke har for meget lyd og hvis du bekymrer dig om, hvorvidt de resterende børn bliver distraherede af de børn, der har noget i hænderne, så overvej at sætte en lille krog op under skolebordet, hvor nulretingen kan hænge i en elastik.

De fleste børn elsker TANGLES, som du ser i den her lille film. De fås i et væld af farver og materialer og kan vikles og snoes på masser af måder. Nogle fås også med en lille nøglering, så den kan sættes fast i bukserne, på tasken eller penalhuset og altid være lige ved hånden, når behovet opstår. Skriv Tangles i Google, så kommer der masser af salgssteder op. Mine er købt i Tanketing.dk og Spektrumshop.dk.

Den blå fætter (klemmebolden) er købt i Tiger og har en fin anordning i frisuren. Lige til at sætte en elastik eller snor i, så den kan hænge under bordet.

HUSK altid at tage barnet med på råd! Hvad holder han eller hun af at røre ved? Er det noget, der kunne være en idé at prøve? Og virker det efter hensigten?

I øvrigt svarer det her til, at nogle af os voksne, der går til møde eller foredrag, bedst lytter, hvis vi samtidig skriver, laver krusseduller på papiret, strikker eller gnider os over skægget:)